3.	મારા પહેલા લખાણમાં હું એક વાત કહેવાનું ભૂલી ગયેલો. જ્યારે અમેરિકન સંરચનાવાદનો સૂરજ તપતો હતો ત્યારે રોબર્ટ હોલે ૧૯૫૦માં એક પુસ્તક લખેલું: Leave your language alone. ૨૦૦૬માં Joshua Fishman નામના એક ભાષાવિજ્ઞાનીએ Do not leave your language alone પુસ્તક પ્રગટ કર્યું છે. મેં લખ્યું છે એમ આપણા પ્રબોધ પંડિત રોબર્ટ હોલની પરંપરાના હતા. એમના અનુયાયીઓ પણ એ જ પરંપરાના. એ લોકો માનતા હતા કે આપણે ભાષાને એના પોતાના ભરોસે – અથવા તો ભગવાન ભરોસે – છોડી દેવી જોઈએ. ફિશમાન ના પાડે છે. એ કહે છે કે હવે ભાષાઓ પર એટલાં બધાં દબાણો આવવા લાગ્યાં છે કે જો તમે તમારી ભાષાની કાળજી નહીં રાખો તો તમે એ ભાષા ગૂમાવી બેસશો. હું ફિશમાનની પરંપરાનો જીવ છું. જો ગુજરાત સરકાર ન કરે તો કાંઈ નહીં, કોઈક લાખા વણઝારાએ ગુજરાતી ભાષાની વાવ બંધાવી પડશે. જો કૂવા જ સુકાઈ ગયા હશે તો હવાડાઓનું ભાવિ શું હશે?